Henrik Frandsen (M), 2024-05-23:
Tak for ordet, formand.
Da regeringsgrundlaget blev udarbejdet i 2022, var det med overskriften »Ansvar for Danmark«.
Vi har fået en ny regering, der vil tage ansvar.
Ordet ansvar skulle her forstås bredt og i alle henseender, i hele vores samfund.
I dag vil jeg koble det til grøn omstilling, for jeg synes, den regering, vi har, har vist, at man tager ansvar, ikke mindst når det gælder om at nå i mål med den grønne omstilling og indfri vores klimamål.
Jeg vil også gerne sige, at det ikke altid har været enkelt.
Der blev med regeringsgrundlaget sat et af de mest ambitiøse klimamål nogen sinde for Danmark, og vi er godt i gang med at levere på målene, men vi er langtfra færdige.
Der er stadig væk meget, der skal gøres.
Klimaændringerne er i fuld gang og venter ikke på, at vi handler, når det gælder om at reducere udledninger af drivhusgasser, og jordens naturlige ressourcer venter heller ikke på, at vi bruger ekstra tid på at beslutte os.
Der skal sættes handling bag ordene, rigtig meget handling.
Derfor er jeg glad for at kunne sige, at vi er godt i gang med at handle, og at vi allerede har leveret på rigtig mange af de mål, som vi har sat os.
2023 var et rekordår for produktionen af grøn energi i Danmark.
Vores produktion af grøn strøm nåede hidtil usete højder med 22,6 TWh fra vind- og solenergi, hvilket svarer til næsten to tredjedele af den samlede elforsyning i Danmark.
Det er en milepæl, men vi skal ikke hvile på laurbærrene.
Det er et tegn på fremskridt, men vi skal fortsætte med at accelerere den udvikling.
Den gode nyhed er heldigvis, at der er meget mere grøn strøm på vej.
I sidste måned blev danmarkshistoriens største havvindmølleudbud skudt i gang.
Med udbuddet på 6 GW havvind i seks havvindmølleparker er der mulighed for at etablere rigtig, rigtig meget grøn strøm, da der også er mulighed for det, man kalder for overplanting.
Dermed gør vi os klar til en fremtid, hvor Danmark kan levere grøn energi ikke kun til Danmark, men også til vores nabolande.
Med udbuddet er Danmark altså kommet mindst to skridt tættere på at blive Europas grønne kraftcenter.
Det er stort, og det er meget, meget vigtigt for den grønne omstilling, og så har vi ikke engang talt om det, der følger med udbuddet, nemlig massive investeringer og tusindvis af grønne arbejdspladser, bl.a. i landdistrikterne, i Danmark.
Ved siden af at være klimaordfører er jeg netop også landdistriktsordfører, og for mig er udviklingsmuligheder i landdistrikterne helt afgørende.
Det nævner jeg, fordi vi med aftalen om større energiparker på land og mere kompensation til naboer til solceller og vindmøller – den aftale, der blev indgået sidste år – gjorde det nemmere og hurtigere at opføre store energiparker på land, både med solceller og med vindmøller.
Der er jo rigtig mange hensyn, der skal tilgodeses, når man etablerer vedvarende energi på land.
Med aftalen om større energiparker på land blev der skruet meget op for den økonomiske kompensation til lokalområderne, ligesom det også blev muligt at etablere flere forskellige slags erhverv i forbindelse med parkerne.
Dette giver alt andet lige udviklingsmuligheder og ikke mindst arbejdspladser i landdistrikterne.
Rigtig meget af den grønne omstilling kommer netop til at foregå i landdistrikterne, ikke mindst når det gælder udbygningen af vedvarende energi.
Den chance skal man gribe, den skal man bruge, og den skal man bruge på en måde, så den er med til at sikre bæredygtig udvikling i Danmarks landdistrikter.